L’Ajuntament de Burjassot aprova el calendari impositiu de 2025
2025-07-24

L’Ajuntament de Burjassot ha publicat en el Portal de Transparència i en el Tauler d’Anuncis, el ban relatiu als períodes de cobrament voluntari en 2025 de tributs municipals de caràcter periòdic. Així, els períodes de cobrament en voluntària dels tributs municipals, que tenen un caràcter periòdic, han quedat establits en el calendari de 2025 de la manera següent.

La taxa per entrada de vehicles a través de les voreres i reserves de la via pública per a aparcaments, càrrega i descàrrega de mercaderies de qualsevol classe (guals) s’haurà d’abonar de l’1 de febrer al 31 de març de 2025. Per part seua, l’Impost sobre vehicles de tracció mecànica, s’haurà d’abonar entre l’1 d’abril i el 2 de juny de 2025, mentre que l’IBI (Impost sobre Béns immobles) s’abonarà de l’1 de juny al 31 de juliol de 2025.

L’Impost sobre activitats econòmiques té fixat el seu període de cobrament entre l’1 d’octubre i l’1 de desembre de 2025; la taxa per utilització privativa del Mercat Municipal, Mercat Extraordinari i la Taxa de Recollida d’Escombraries del Mercat s’abonaran de manera trimestral. El primer trimestre de pagament serà de l’1 al 17 de febrer de 2025; el segon trimestre serà de l’1 al 15 de maig de 2025; el tercer trimestre de pagament serà de l’1 al 18 d’agost, mentre que l’últim trimestre per a abonar aquesta taxa municipal serà de l’1 al 17 de novembre de 2025.

En el cas de la Taxa per Ocupació de terrenys d’ús públic amb taules i cadires (terrasses) s’haurà d’abonar de l’1 al 16 de juny de 2025.

Les veïnes i els veïns de Burjassot poden efectuar la sol·licitud del fraccionament del pagament dels tributs fins al 31 de desembre de 2024; sol·licitud que cal realitzar per registre d’entrada a l’Ajuntament de Burjassot, telemàticament, en la Seu Electrònica.